**OBRAZLOŽENJE**

**Nacrta prijedloga Odluke o osnivanju Savjeta mladih Grada Velike Gorice**

Izmjene i dopune Zakona o savjetima mladih *(„Narodne novine“, broj: 41/14 i 83/23, dalje u tekst: Zakon)* stupile su na snagu 29. srpnja 2023. godine te je sukladno istima potrebno donijeti novu Odluku o osnivanju Savjeta mladih Grada Velika Gorice.

Cilj zakonodavca kod donošenja izmjena i dopuna svakako je bio poboljšanje statusa savjeta mladih kod predstavničkih tijela jedinica lokalne i područne (regionalne) samouprave i mladih u široj javnosti, kvalitetnija suradnja s jedinicama lokalne i područne (regionalne) samouprave te poticanje većeg interesa mladih na aktivno sudjelovanje u društvu te veći angažman mladih u lokalnoj zajednici u skladu s njihovim potrebama.

Novine koje su donijele izmjene i dopune Zakona, u bitnom, odnose se na sljedeće:

* briše se institut zamjenika člana savjeta mladih te se uz uvođenje fleksibilnosti u određivanju ukupnog broja članova savjeta mladih, smanjuje broj članova potrebnih za osnivanje savjeta mladih,
* kao nespojiva dužnost navodi se istovremeno obnašanje dužnosti člana savjeta mladih i člana predstavničkog tijela,
* kandidature za članove Savjeta mladih mogu isticati i udruge nacionalnih manjina u Republici Hrvatskoj,
* članovi savjeta mladih biraju se javnim glasovanjem,
* svako predstavničko tijelo jedinice lokalne i područne (regionalne) samouprave na početku svog saziva bira novi savjet mladih,
* članovi Savjeta mladih biraju se na razdoblje trajanja mandata Gradskog vijeća pri čemu im mandat traje do dana stupanja na snagu odluke Vlade Republike Hrvatske o raspuštanju Gradskog vijeća sukladno odredbama zakona kojim se uređuje lokalna i područna (regionalna) samouprava,
* održavanje sjednica savjeta mladih elektroničkim putem,
* uvođenje naknade za rad članova savjeta mladih kao i uvođenje naknade troškova smještaja neposredno vezanih uz rad savjeta mladih.

Kako se radi o općem aktu potrebno je sukladno članku 11. Zakona o pravu na pristup informacijama *(„Narodne novine“, broj: 25/13, 85/15 i 69/22)* provesti savjetovanje s javnošću.